Soldate in hof wat glo help voertuie oor grens smokkel  Die verdagtes in die hof. (Foto: NVG) Sewe weermaglede het Woensdag in die Musina-landdroshof in Limpopo verskyn nadat hulle glo met sindikate gekonkel het om gesteelde motors in ruil vir geld oor die grens te smokkel. Rapula Reuben Maidi (49), Edward Lepokola (48), Bulelani Danti (29), Ludwe Gwedashe, Thembani Mjelo (31), Marks Funeka (49) en Peter Thato Namane (51) is onderskeidelik Maandag en Dinsdag in hegtenis geneem tydens ’n gesamentlik operasie deur die misdaadintelligensie-eenheid, die nasionale ingrypingseenheid (NIU) en die weermag. Dié weermaglede was tussen 2017 en 2019 by die Beitbrug-grenspos ontplooi om die gebiedsintegriteit van Suid-Afrika te beskerm. Hulle het glo in die tyd saam met sindikate gewerk en omkoopgeld geëis waarna hulle toegelaat het dat voertuie oor die grens na Zimbabwe gesmokkel word. Daar is glo R15 000 per voertuig geëis. Die verdagtes sal na verwagting tydens hul volgende hofverskyning op 28 Junie om borgtog aansoek doen.